CGDเพิ่มทุนซื้อบริษัทของผู้ถือหุ้นใหญ่
คณะกรรมการบริษัท คันทรี่ กรุ๊ป ดีเวลลอปเมนท์อนุมัติเพิ่มทุนจดทะเบียน พร้อมให้ซื้อบริษัทของผู้ถือหุ้นใหญ่
22 พ.ย. 2553

คณะกรรมการบริษัท คันทรี่ กรุ๊ป ดีเวลลอปเมนท์อนุมัติเพิ่มทุนจดทะเบียน พร้อมให้ซื้อบริษัทของผู้ถือหุ้นใหญ่
บริษัท คันทรี่ กรุ๊ป ดีเวลลอปเมนท์(CGD)เปิดเผยว่า คณะกรรมการมีมติอนุมัติให้บริษัทซื้อและรับโอนกิจการทั้งหมด จากบริษัท แลนด์มาร์ค ดีเวลล็อปเม้นท์ กรุ๊ป  (LDG)ใน ราคาทั้งสิ้น 3,700 ล้านบาท เพื่อวัตถุประสงค์ในการพัฒนาอสังหาริมทรัพย์โครงการแลนด์มาร์ควอเตอร์ ฟร้อนท์ 
ทั้งนี้เป็นการได้มาเพื่อนำบริษัท LDG เข้าจดทะเบียนกับตลาดหลักทรัพย์โดยอ้อม (Backdoor Listing)และเป็นรายการที่เกี่ยวข้องเพราะทั้งสองบริษัทมีกลุ่มเตชะอุบลเป็นผู้ถือหุ้นรายใหญ่
บริษัทจะซื้อและรับโอนทรัพย์สิน หนี้ สิทธิหน้าที่ และภาระผูกพันทั้งหมดจาก LDG ได้แก่ สิทธิและหน้าที่ภายใต้สัญญาเช่าที่ดินระหว่าง LDG (ในฐานะผู้เช่า) กับสำนักงานทรัพย์สินส่วนพระมหากษัตริย์  ลงวันที่ 6 ธันวาคม 2548, หุ้นสามัญในบริษัทย่อยของ LDG ได้แก่ บริษัท แลนด์มาร์ค เออร์เบิร์น รีสอร์ท โฮเต็ล ,บริษัท แลนด์มาร์ค วอเตอร์ฟร้อนท์ โฮเต็ล  และบริษัท แลนด์มาร์ค วอเตอร์ฟร้อนท์ เรสซิเด้นซ์ 
นอกจากนี้ ที่ประชุมคณะกรรมการบริษัทยังอนุมัติให้บริษัทเพิ่มทุนจดทะเบียนจากเดิม 3,648,022,343 บาท เป็นจำนวน 7,557,766,027 บาท โดยการออกหุ้นเพิ่มทุนจำนวน3,909,743,684 หุ้น มูลค่าที่ตราไว้หุ้นละ 1 บาท เพื่อเสนอขายให้กับผู้ถือหุ้นเดิมในสัดส่วน 1ต่อ1.6 ในราคา 1 บาทต่อหุ้น กำหนดรายชื่อผู้ถือหุ้นที่ได้รับสิทธิซื้อหุ้นเพิ่มทุน 19 ม.ค. 2554และ หากมีหุ้นเหลือจากการจองซื้อของผู้ถือหุ้นเดิม จะจัดสรรให้แก่ผู้ลงทุนโดยเฉพาะเจาะจง ได้แก่ นายสดาวุธ เตชะอุบล นายบี เตชะอุบล นายเบน เตชะอุบล, นางหลุยส์ ดิศกุล ณ อยุธยา, นายทอมมี่ เตชะอุบล และนางสาวจุรีพร กวีวิโรจน์กุล (กลุ่มผู้ถือหุ้น LDG)
สำหรับการขายหุ้นเพิ่มทุนในราคาพาร์หุ้นละ 1บาทถือว่าสูงกว่าราคาในตลาดที่ซื้อขายแถว 0.75บาท ไม่เปลี่ยนแปลงจากวันก่อน